részlet

Fordította Gyárfás Vera

A fordítás alapjául szolgáló kiadás:

Allen Carr: Good Sugar, Bad Sugar. Eat yourself free from sugar and carb addiction

Arcturus Publishing Limited, London, 2021

Original Text Copyright © Allen Carr’s Easyway (International) Limited, 2016, 2018

A szerkesztésben közreműködött: Tim Glynne-Jones

Magyar kiadás © Park Kiadó, Budapest, 2024

Hungarian translation © Gyárfás Vera, 2024

Minden jog fenntartva

Jacknek és az Allen Carr-féle Easyway
globális központjában dolgozó
csodálatos ügyfélszolgálati csapatnak,
Joan Halley-nek, Monique Douglasnek
és Indi Flahive-Gilbertnek

BEVEZETÉS

John Dicey, az Allen Carr-féle Easyway nemzetközi vezérigazgatója és vezető terapeutája tollából

Jó harminc éven át Allen maga is láncdohányos volt, napi 60–100 szálat szívott. Az akupunktúra kivételével minden hagyományos módszert kipróbált – az akaraterőt, a nikotintartalmú termékeket, a hipnoterápiát, pótszereket és egyéb csodaszereket –, sikertelenül.

Ő maga így fogalmazott: „Úgy éreztem, csak két rossz közül választhatok. Kétségbeesetten vágytam a leszokásra, de minden próbálkozástól nyomorultul éreztem magam. Bármennyi időt bírtam ki cigaretta nélkül, soha nem lehettem igazán szabad. Mintha elvesztettem volna a legjobb barátomat, a mankómat, a jellememet, sőt a személyiségemet. Akkoriban még hittem a függő személyiség, a megrögzött dohányos és hasonló személyiségtípusok létezésében, és mivel minden családtagom erős dohányos volt, azt is elhittem, hogy a gének miatt vagyunk képtelenek dohányzás nélkül élvezni az életet, vagy megküzdeni a stresszel.”

Egy idő után már a leszokás gondolatát is elvetette: „Aki egyszer rágyújtott, örökre dohányos marad.” Aztán fölfedezett valamit, ami motivációt adott az újabb próbálkozáshoz.

„Egyik napról a másikra százról nullára csökkentettem a napi adagomat – mégsem lettem mogorva, nem éreztem veszteséget, ürességet vagy depressziót. Ellenkezőleg, élveztem a folyamatot. Már akkor nemdohányzónak vallottam magam, amikor elnyomtam az utolsó csikket, és azóta sem éreztem vágyat, hogy dohányozzak.”

Allen mindjárt megértette, hogy a módszer segítségével bármelyik dohányos képes lesz a leszokásra.

•KÖNNYEN, GYORSAN ÉS VÉGLEG

•AKARATERŐ, SEGÉDESZKÖZÖK, PÓTLÉKOK ÉS TRÜKKÖK NÉLKÜL

•SZENVEDÉS, DEPRESSZIÓ ÉS ELVONÁSI TÜNETEK NÉLKÜL

•SÚLYGYARAPODÁS NÉLKÜL

A barátait és a rokonait kérte fel a kísérleti nyúl szerepére, a következő lépésben pedig feladta hiteles könyvvizsgálói karrierjét, és létrehozta az első leszokást segítő központot.

A módszernek az „EASYWAY” nevet adta, és olyan sikerre vitte, hogy ma már a világ több mint 50 országában és 150 városában működnek az Allen Carr-féle Easyway-központok. A módszerére épülő sikerkönyveket több mint 38 nyelvre fordították le, és ez a szám évről évre növekszik.

Allen hamar megértette, hogy a módszere bármilyen függőséget okozó szerre alkalmazható. Azóta milliók szoktak le a segítségével a dohányzásról, az alkoholról és egyéb kábítószerek fogyasztásáról, de a módszer segít a szerencsejáték-függés, a mértéktelen evés és a túlköltekezés leküzdésében is. Lerántja a leplet azokról a téves elképzelésekről, amelyek elhitetik velünk, hogy jót tesz nekünk az, ami valójában nagyon is árt.

A könyv ugyanezt a módszert alkalmazza a cukorfüggőségre is, és más módszerekkel ellentétben nem hagyatkozik az akaraterőre.

Túl szép, hogy igaz legyen? Nincs más dolgod, mint elejétől a végéig elolvasni ezt a könyvet és betartani az utasításokat: ha így teszel, nem vallhatsz kudarcot.

Tisztában vagyok vele, hogy a módszer sikerességéről szóló kijelentések elképesztő túlzásnak, esetenként akár hihetetlennek hangzanak. Én legalábbis így reagáltam, amikor először hallottam az Easywayről. Fantasztikus szerencse, hogy 1997-ben elmentem Allen Carr londoni irodájába, pedig csak a feleségem nyomásának engedelmeskedtem. Előtte megbeszéltem vele, hogy ha a tanfolyam végére sem szokom le a dohányzásról, legalább egy évig nem nyaggat a leszokással. Nálam (és talán a feleségemnél) jobban senki sem lepődött meg, amikor Allen Carr módszere megszabadított a napi 80 cigaretta elszívását jelentő függőségemtől.

Allen Carr annyira inspiráló és lelkesítő volt, hogy felkerestem őt és Robin Hayley-t (ma már ő az Easyway elnöke, akkor ügyvezető igazgató volt), és győzködtem őket, hogy én is részt vehessek a világ népességének leszoktatásában. Hihetetlen szerencsémre sikerült meggyőzni őket. Életem egyik meghatározó élménye, hogy Allen Carrtól és Robin Hayley-től tanulhattam. Óriási megtiszteltetés, hogy Allen utóbb már nemcsak coachként és mentorként, hanem barátként is jelen volt az életemben. Allen Carr és Robin Hayley alaposan felkészített – Allen első londoni központjában 30 000-nél is több dohányossal foglalkozhattam személyesen, és része lehettem a csapatnak, amely elterjesztette a módszert Berlintől Bogotáig, Új-Zélandtól New Yorkig, Sydney-től Santiagóig.

Allen a lelkemre kötötte, hogy tegyünk meg mindent az öröksége életben tartásáért, így hát a videókat felváltottuk DVD-kkel, a központok mellett alkalmazásokat, számítógépes játékokat, hangoskönyveket és online programokat kínálunk, és egyre kijjebb toljuk a határainkat. Sok dolgunk van, hiszen nagyon sokféle függőség és probléma létezik, és ez a könyv különleges szerepet tölt be a küldetésünkben.

Engem ért a megtiszteltetés, hogy egy kicsit belenyúlhatok ebbe a könyvbe: frissíthettem és továbbfejleszthettem Allen módszerét. Allen munkáját a mára hangolva a legfrissebb, legmodernebb formában alkalmazhatjuk a módszerét egy sor problémára.

Egy évtizeddel ezelőtt még bocsánatos bűn volt úgy érezni, hogy a cukor a legkisebb a modern ember problémáinak sorában. 2016-ban azonban az elhízás és a 2-es típusú cukorbetegség (diabétesz) valóságos járványa sújtja a világot, és sajnos nem fogalmazhatunk enyhébben. Ironikus, hogy az élelmiszeripar ugyanahhoz a taktikához folyamodik, mint az 1950-es, 1960-as és 1970-es években a nagy dohánygyárak, ugyanis Allen Carr módszere tökéletesen rímel a dohányzásra, ezért most a cukorra is alkalmazható. Amikor sikerül megszabadulnod a cukortól, és élvezheted a szabadság előnyeit – elmondhatatlanul jobb egészségi állapot, magasabb energiaszint, szebb testalkat és boldogabb, egészségesebb életmód –, talán eszedbe jut körülnézni az iparágban (és az orvosi és tudományos szervezetek egy részének háza táján is), és nem fér majd a fejedbe, hogyan sikerült meggyőzniük minket, hogy nem a cukor, hanem a „zsír” az egészség ellensége. Amióta a cukorról a zsírra mint főellenségre került át a fókusz, milliók vesztették életüket, az élelmiszer- és gyógyszeripar kincseskamrája pedig csordultig telt.

Allen Carr módszerét követve nemcsak könnyen megszabadulhatsz a ROSSZ CUKORTÓL, hanem még élvezni is fogod a leszokás folyamatát. Nem egyszerűen szabaddá válsz, hanem boldogság tölt el, hogy szabad lehetsz. Biztosan úgy érzed: túl szép, hogy igaz legyen, de olvass csak tovább. Veszítenivalód nincs, annál többet nyerhetsz. Most pedig engedd meg, hogy átadjalak annak az embernek, aki a legnagyobb biztonságot jelenti számodra: Allen Carrnak.

1. FEJEZET AZ ÉLET ÉPPEN ELÉG ÉDES

A FEJEZET TARTALMA

• MENNYIRE ÉREZHETNÉD JÓL MAGAD? • VILÁGJÁRVÁNY • FÜGGŐSÉG • ÉLVEZD AZ EVÉST • HAGYD A FÉLMEGOLDÁSOKAT • BEVÁLT MÓDSZER • MENEKÜLÉSI TERV

Ez a könyv feltárja a ROSSZ CUKORRAL kapcsolatos igazságot, és végigvezet egy bevált módszeren, hogy teljesen és végleg kiiktathasd az étrendedből a rossz cukrot, méghozzá hiányérzet és megfeszített akaraterő nélkül. Meglátod, kifejezetten könnyen megy majd. Talán nehezedre esik elhinni, de olvass csak tovább. Kizárólag jó híreim vannak.

Mindenkinek vannak jobb és rosszabb napjai. Előfordul veled, hogy jó napokon elgondolkozol, érezhetnéd-e még jobban magad? Hogy lehetne-e például több energiád? Vagy fogyhatnál egy kicsit? Létezik az életedben bármiféle jelentéktelen probléma, amellyel megtanultál együtt élni, de örömmel megszabadulnál tőle? Elégedetlen vagy azzal, amit a tükörben látsz?

Miért várnád meg, amíg a tünetek súlyosbodnak, miért nem foglalkozol velük most rögtön? Ha már most is komoly tüneteid vannak, ne ess pánikba. Kezedben tartod a szabadságod kulcsát. Az az igazság, hogy a bolygó szinte minden lakója sok szempontból elmondhatatlanul jobban érezné magát, ha mindössze egyetlen egyszerű változást végrehajtana az étrendjében.

FÉLRE A CUKORRAL!

Nyilván azért vetted a kezedbe ezt a könyvet, mert változtatni szeretnél a szervezetedbe bevitt cukor mennyiségén. Talán fogyni szeretnél és javítanád a kondidat; félsz a 2-es típusú diabétesztől vagy a túlzott cukorfogyasztással összefüggő más súlyos betegségektől; esetleg olvastál valamit a cukor rossz tulajdonságairól, és szeretnéd megvédeni magadat vagy a gyermekeidet, mielőtt késő lenne.

A legtöbb ember már egészen kicsi korban cukorfüggő, amikor még azt sem tudja, hogy cukrot eszik. Úgy növünk fel, hogy elképzelésünk sincs a cukormentes életérzésről. Abból indulunk ki, hogy az időnként megjelenő letargia, nyugtalanság, illetve a hangulatunkkal és a súlyunkkal összefüggő nehézségek az élet velejárói, és továbbra is cukorral tömjük magunkat, valahányszor szükségünk van egy kis hangulatfokozóra. Pedig a tények egészen mást mutatnak.

A CUKORFÜGGŐK A CUKORFOGYASZTÁSTÓL DEPRESSZIÓSAK

Talán hallottál már arról, hogy szükségünk van bizonyos mennyiségű cukorra, hogy energiát merítsünk belőle. A következő fejezetben elmagyarázom a különbséget az elfogyasztott növényekkel természetesen bevitt „jó cukor” és a cukornádból, illetve más növényekből finomított, minden természetes pozitív tulajdonságától megfosztott „rossz cukor” között. Az Easyway értelmezésében a feldolgozott szénhidrát (például a tészta) és a keményítőt tartalmazó szénhidrát (például a krumpli) is „ROSSZ CUKOR”. Az általunk elfogyasztott cukor java része nem az egészséges emberi étrend része. Éppolyan természetellenes, mint benzint inni, vagy heroint fecskendezni a vénánkba.

Amikor a könyvben a „cukorfogyasztás” szó szerepel, mindig értsd úgy, hogy a ROSSZ CUKOR evésére vagy ivására gondolok.

Súlyos tények

A túlsúly immár világjárvány. Az Egészségügyi Világszervezet szerint:

•Évente 2,8 millió ember hal meg túlsúly és elhízás következtében.

•2016-ban 41 millió óvodáskorú gyermek volt túlsúlyos a világon.

•Globálisan a cukorbetegség 44 százaléka, a koszorúér-betegség 23 százaléka és bizonyos rosszindulatú daganatok akár 41 százaléka az elhízásra vezethető vissza.

•2013-ban 382 millió cukorbeteg élt a világon. 2016-ra ez a szám 400 millióra nőtt. A cukorbetegség minden kétséget kizáróan világjárvány. Az előrejelzések szerint 2035-re csaknem 600 millióra emelkedik az érintettek száma, ha az emberiség nem változtat az életmódján és az étkezési szokásain.

•Nem csak a nyugati társadalmat sújtja ez a probléma. Kínában és Indiában a felnőttek csaknem 10 százaléka cukorbeteg.

•2017-ben csak az USA-ban 30,3 millió cukorbeteg élt.

Az az igazság, hogy az elhízás és a cukorbetegség fő oka a ROSSZ CUKOR.

2016-os adatok: Nagy-Britanniában végzett vizsgálatok szerint a fiatalok ijesztően nagy hányadánál állapítható meg súlyos, az életminőséget befolyásoló fogszuvasodás a cukor következtében. Mindez annak ellenére, hogy a National Health Service (Nemzeti Egészségügyi Szolgálat, NHS) évtizedek óta térítésmentesen biztosítja a gyermekek fogászati szűrését és kezelését. Ugyanez a „fogromlás-tragédia” zajlik a fiatalok körében Kentuckytól Cancunig, Birminghamtől Brisbane-ig. Vádirat ez az oktatási rendszerrel, a neveléssel és a szabályozatlan, ROSSZ CUKROT erőltető élelmiszeriparral szemben.

FEHÉR HALÁL

Nem titok, hogy a rossz típusú cukor mértéktelen fogyasztása káros mellékhatásokkal jár. Már kora gyermekkorban elmondják nekünk, hogy tönkreteszi a fogakat (valójában a cukorral táplálkozó baktériumoktól lyukadnak ki a fogak), az utóbbi években azonban a cukorfogyasztással összefüggő, életveszélyesebb betegségek kerültek reflektorfénybe, mindenekelőtt az elhízás és a 2-es típusú cukorbetegség.

Nehéz, ha nem egyenesen lehetetlen olyan embert találni, aki ki merné jelenteni, hogy a cukor jót tesz. Mégis már kiskorunkban elkezdődik az agymosás: nyalánkságnak tekintjük a cukros ételeket. Ha jól viselkedünk, jöhet a jutalom: cukorka, torta, keksz, nyalóka, fagyi és csokoládé! A szülők csak most kezdik megérteni, hogy ezzel nem jutalmazzák a gyerekeiket, hanem akár a halálos ítéletüket is aláírhatják.

A cukrot nyalánkságnak tekintők többsége csak akkor kezdi felismerni az igazságot, amikor már túlsúlyos vagy 2-es típusú cukorbetegséget diagnosztizáltak nála, vagy – és ez a legvalószínűbb – mindkettő bekövetkezett. És még akkor is kemény küzdelem, hogy kiiktassák az étrendjükből a cukrot. Elképesztő vagy sem, a csupán „túlsúlyos”, az „orvosi értelemben” vagy akár „életveszélyesen” elhízott emberek is napi szinten folytatják a ROSSZ CUKOR fogyasztását, méghozzá öngyilkossággal felérő mennyiségben, és nem értik, mennyire ártanak ezzel maguknak. Mi ennek az oka? Hogy lehet az, hogy a közismerten hatalmas károkat okozó ROSSZ CUKROT továbbra is hatalmas mennyiségben fogyasztjuk, olyannyira, hogy globális léptékű egészségügyi katasztrófát idéz elő?

ROSSZ CUKOR = finomított cukor, feldolgozott szénhidrát és keményítőt tartalmazó szénhidrát.

HOROGRA AKADUNK

Előfordult már veled, hogy csak egyetlen kekszet akartál enni, de azon kaptad magad, hogy kettőt-hármat is bekaptál, vagy akár az egész csomag elfogyott? Miért teszel így? Mert hamisítatlan, tiszta örömet okoz? Ha igen, akkor miért csak egyet akartál venni? Mert féltél az egészségügyi kockázatoktól? Vagy tudtad, hogy ha kettőt eszel, abból valószínűleg három vagy egy egész csomag lesz, és akkor rád törne a jól ismert bűntudat, megvetnéd magad, amiért nincs önuralmad és a végén nyomorultul éreznéd magad? Mindezt egyetlen keksz miatt.

Ha valami tényleg élvezetet okoz, nem kell korlátoznod, hányszor engeded meg magadnak. Akkor korlátozzuk magunkat, ha sejtjük, hogy ártunk vele magunknak. És a cukor esetében ez igaz is.

Nyilván nehezedre esik elfogadni, hogy a cukor nem okoz örömet. Erre még később visszatérek. Egyelőre csak annyit kérek, állj nyitottan a kérdéshez. Csak fontold meg a lehetőséget, hogy nem okoz neked örömet a cukor. Most még nem kell feltétlenül egyetértened velem – csak tartsd szem előtt ezt a lehetőséget is.

Ha viszont nem okoz örömet, miért vágysz mindig többre és többre?

Lehet, hogy meglep a válasz:

A FÜGGŐSÉG MIATT.

Valószínűleg hallottad már, hogy a cukor függőséget okoz, de könnyen lehet, hogy csak legyintettél, puszta elméletnek vagy viccnek tartottad, mint amikor csokifüggőnek nevezik azt, aki képtelen ellenállni a csokoládénak. Senki sem vallja be szívesen, hogy függő, és az is képtelen gondolatnak tűnik, hogy a bolygó szinte minden lakója ugyanannak az anyagnak a rabja. Pedig pontosan ez a helyzet. Szeretjük hinni, hogy a kezünkben van az irányítás, de ha tényleg így lenne, valószínűleg nem ennénk meg a második és a harmadik kekszet, a negyediket meg aztán biztosan nem. Ami azt illeti, már az elsőt sem.

Mások függőségét könnyű észrevenni. A karjába tűt döfő szerhasználó nyilvánvalóan függő. A heroinfüggőséget kezelő speciális központjainkban a függők is belátják, hogy sem élvezetet, sem előnyt nem jelent számukra a heroin. Tudják, hogy csak azért nyúlnak a szerhez, hogy megszabaduljanak az előző adag után jelentkező elvonási tünetektől.

Így működik a függőség. Az első adag gondoskodik a vágyakozásról, a következő adagok pedig részben enyhítik az elvonási tüneteket, majd gondoskodnak az újabb sóvárgásról.

A függő nem szakítja meg a kört, hogy jobban legyen, hanem megpróbál éppen annak segítségével megszabadulni a sóvárgástól, ami azt okozta.

Mintha benzinnel akarnánk tüzet oltani! Biztos vagyok benne, hogy a heroinfüggőségről szólva érted, mire gondolok.

A sokszor mindent elsöprőnek tűnő sóvárgás csak 1 százalékban fizikai jelenség, 99 százalékban fejben zajlik. A kábítószerek többségénél jelentkező fizikai elvonási tünetek rendkívül enyhék – már-már észrevehetetlenek. A valódi kellemetlenség kiváltó oka a megfosztottság érzése, ezt pedig az agy idézi elő; az enyhe fizikai elvonási tünetek okozzák, de az agymosás táplálja.

Úgy érezzük, szükségünk van függőségünk tárgyára, mert örömet vagy támaszt biztosít számunkra. A függőség első szakaszában a szerhasználók úgy érzik, ezt kapják meg a herointól, a dohányosok ezt vélik megtalálni a nikotinban, a cukorfüggők pedig a cukorban.

A függőségért részben felelős agymosás rendkívül erőteljes. Nagy valószínűséggel soha nem próbáltad ki a heroint, de nyilván biztos vagy benne, hogy elképesztő, hihetetlen, fantasztikus élvezetet okoz.

Ennek részben az az oka, hogy így ábrázolják a filmekben, részben pedig az, hogy hihetetlennek tűnik, hogy a függők képesek lennének tönkretenni a testüket, családjukat, karrierjüket, a saját létüket egy olyan szerért, amely semmi élvezetet nem okoz. Pedig a londoni központunkat felkereső heroinfüggőket erről nemigen kell győzködnünk.

HOGYAN IS MŰKÖDIK A FÜGGŐSÉG?

A kis szörny

Amikor először eszel ROSSZ CUKROT, hamarosan érzékeled a megvonást.

Az elvonás nagyon enyhe ürességet, bizonytalanságot és feszengést okoz – az egész olyan jelentéktelen, hogy szinte észre sem veszed.

Amint magadhoz veszel még egy adagot, átmenetileg eltűnik az enyhe üresség és bizonytalanság, újra a réginek érzed magad. Más szóval kizárólag azért veszed magadhoz a második adag ROSSZ CUKROT, hogy újra azt érezd, amit az első adag előtt.

Fokozatosan visszatérnek az elvonási tünetek, újra jelentkezik a nagyon enyhe üresség, bizonytalanság és a jelentéktelen feszengés. Megindult az élethosszig tartó körforgás.

Más függőségeknél annyira visszafogott a folyamat, hogy a szerfogyasztó észre sem veszi, mi történik.

Ugyanez a helyzet a ROSSZ CUKOR esetében is – egyetlen kulcsfontosságú különbséggel. A ROSSZ CUKORNÁL már akkor lezajlott a függőség kialakulásának folyamata, amikor még tudatos gondolkodásra sem voltunk képesek!

CUKORBABÁK

A Földön ismert szinte összes addiktív szerrel ellentétben ebbe a függőségbe éppen azok visznek bele – azok erőltetik először –, akik a legjobban törődnek velünk és a legjobban szeretnek minket: a szüleink és a gondozóink.

Mire megszületik bennünk az első tudatos gondolat, már évek óta rászoktunk a ROSSZ CUKORRA!

Mintha a függőség létrehozott volna benned egy ROSSZ CUKORRAL táplálkozó kis szörnyet. Ha nem eteted, hallatja a hangját, nyugtalanságot kelt benned. Ha eteted, az érzés egy időre eltűnik, de hamarosan visszatér.

Amikor megszabadulsz a ROSSZCUKOR-függőségtől, a kis szörny szépen éhen hal. Ennek a gyenge, szánalmas kis szörnynek azonban van egy nagy testvére.

A nagy szörny

Nem elég, hogy születésünktől kezdve ROSSZ CUKORRAL tömnek a szeretteink, de az agymosás még azt is elhiteti velünk, hogy ez nekünk jó, mert támaszt ad. Hogy nyalánkság, esetleg jutalom, vagy éppen nélkülözhetetlen az energiánk fokozásához. Ezt a kis szörny is megerősíti. Valahányszor ROSSZ CUKROT fogyasztasz, egy időre valóban eltűnik az üresség, csökken a bizonytalanság és kevésbé feszengsz, mint egy perccel korábban. Úgy érzed magad, mint a heroinista, aki végre hozzájutott az adagjához.

A leszokási kísérlet során jelentkező elviselhetetlen sóvárgást az a meggyőződés okozza, hogy a kábítószer jót tesz nekünk. Más szóval a megfosztottság szörnyű érzése gondolati folyamat eredménye, nem a tényleges fizikai megvonás idézi elő.

A fizikai elvonás (a kis szörny) alig változik, és elképesztően enyhe. A kellemetlen sóvárgást az elvonás nyomán jelentkező gondolati folyamat és az agymosás (a nagy szörny) váltja ki.

Ha megérted az Easywayt, a nagy szörny elpusztul. Ha a kis szörny nem kap több ROSSZ CUKROT, gyorsan éhen hal, neked pedig nem kell többé kínlódnod.

A FÜGGŐSÉG MÁR A SZÜLETÉSÜNKKOR ELKEZDŐDIK

A „függőség” a többség számára szitokszó, erős szerek és sokszor szigorú törvények társulnak hozzá a fejünkben. A függőségek többségénél meg lehet nevezni a rákattanás időpontját, ami általában a tinédzserkor végére és a húszas évek elejére tehető. Képtelenségnek érezzük hát, hogy a csecsemőkorunk óta ismert ROSSZ CUKORRA ugyanebben a kontextusban gondoljunk.

Pedig nem ez az egyetlen eset, amikor a függőség már akkor kialakul, amikor az ember még nincs is tudatában a szer fogyasztásának. Vannak csecsemők, akik már születésük pillanatában is heroin- vagy kokainfüggők, tragikus következményeként annak, hogy az anya a terhesség alatt kábítószert használt.

Hatalmas erőforrásokat mozgósítanak az illegális kábítószerek borzalma ellen, mert a világ felismerte a szerfüggőség fenyegetését. A ROSSZ CUKOR azonban nem kap ilyen figyelmet, pedig az elhízás, a szívbetegség és a cukorbetegség milliókkal több halálesetet okoz évente, mint a heroin.

El kell tehát felejtened a függőséggel kapcsolatos prekoncepcióidat, hogy megérthesd, hogyan működik, és miért érvényes a ROSSZ CUKORRA is.

Csak akkor kezdődhet el a szabadulás folyamata, ha sikerül elfogadnod, hogy cukorfüggő vagy. Be kell látnod, hogy nem vagy ura a ROSSZCUKOR-bevitelednek; ő ural téged, és csak akkor szabadulhatsz tőle, ha

EGYÁLTALÁN NEM FOGYASZTOD TÖBBET.

ÉLVEZD AZ EVÉST

Valamennyi függőség közös vonása az a félelem, hogy a kis örömünknek vagy támaszunknak vélt szer nélkül sivár lesz az életünk. Ha felveted valakinek, hogy kiiktathatná az étrendjéből a cukrot, általában ez a válasz:

„De hát az evést élvezni kell.”

Abból indulnak ki, hogy ROSSZ CUKOR nélkül élvezhetetlen az evés. Ez nem is állhatna távolabb az igazságtól. Lose Weight Now (Fogyj le most) című könyvemben így fogalmaztam:

Egyél annyit a kedvenc ételeidből, amennyit csak akarsz, amikor csak akarod, amilyen gyakran csak szeretnéd, mégis pontosan annyi lehet a súlyod, mint szeretnéd, méghozzá fogyókúra, különleges testmozgás, akaraterő és hiányérzet nélkül.

Ez sokak szerint túl szép, hogy igaz legyen. De mire végigolvassák a könyvet, megértik, hogy nagyon is igaz.

Az idézett mondatban két kulcsszó is szerepel: fogyókúra és akaraterő. Az étrended szigorítását ígérő módszerek többsége az akaraterőre épít. Mint ebben a könyvben később kifejtem, a kizárólag az akaraterőre épülő módszerek megnehezítik, sőt akár lehetetlenné is teszik a sikert.

Ez a módszer egyáltalán nem igényel akaraterőt. És nem is fogyókúra. Talán neked is volt már kudarcba fulladt kísérleted fogyókúrákkal, azok ugyanis csak ideiglenes megoldást jelentenek és káros hatásokkal járnak. A kutatások szerint a fogyókúrázók többségének inkább gyarapszik a súlya.

Ez a módszer nem ideiglenes megoldás, hanem egy egész életre szól. Megváltoztatja az étellel kapcsolatos gondolkodásmódodat, felszámolja a születésed óta működő agymosást, és megismertet az igazsággal. Ha elkezdesz másképpen gondolni az evésre, mindjárt könnyebb megváltoztatni az étkezési szokásaidat. Semmitől nem kell megfosztanod magad. Minden étkezést élvezni fogsz. Egyszersmind csodásan fogsz kinézni, fittebbnek és sokkal energikusabbnak érzed majd magad.

MIÉRT MEGY KÖNNYEN?

Ha valaki megpróbálná elhitetni veled, hogy működhet, ha csak egyszer-egyszer használsz egy kis heroint, kipróbálnád? Természetesen nem, mert pontosan tudod, hogy a heroinnál nem létezik „egyszer-egyszer”. Az egyik adag húzza maga után a következőt, a következőt és a következőt. Az a tendencia, hogy mindig egyre több kell belőle.

Egyébként is tudod, hogy a drogfogyasztás nem ad őrületes élvezetet. Ne dőlj be a kábítószerek „tarantinós” hollywoodi felmagasztalásának, mely szerint a drogok hihetetlen örömet okoznak. Mint korábban említettem, a központjainkat felkereső heroinfüggők elsöprő többsége nyíltan beismeri, hogy csak azért élnek a szerrel, mert „normálisnak” akarják érezni magukat; tehát nem élvezetet, repülést vagy bármiféle jótékony hatást várnak tőle. Ugyanez igaz a kokainfüggőkre és a hozzánk érkező valamennyi keménydrog-használóra.

És ugyanez érvényes a cukorra is.

Lehet, hogy azért vetted a kezedbe ezt a könyvet, mert szeretnéd egészséges szintre csökkenteni a ROSSZCUKOR-fogyasztásodat. Tisztázzunk valamit: a ROSSZ CUKOR esetében nem létezik más egészséges szint, mint a nulla. Ami a nullánál több, az nemcsak egészségtelen, hanem függővé is tesz, tehát egyre növelned kell az elfogyasztott mennyiséget. E könyv célja, hogy teljesen megszabadulhass a ROSSZ CUKORTÓL.

Talán még mindig az jár a fejedben, hogy ehhez hihetetlen akaraterőre lesz szükséged. Pedig több akaraterőt igényel a mennyiség csökkentése, mint a teljes kiiktatás. Csak úgy szabadulhatsz meg a függőségtől, ha nullára csökkented a bevitelt. Attól olyan nehéz a dolog, hogy továbbra is függő maradsz.

Ugyanez igaz a dohányzásra és a többi tudatmódosító szerre. Nemdohányzónak neveznéd azt, aki napi 30 szálról 10 szálra csökkenti az adagját? Óriási akaraterőt igényel a csökkentés, mert az addiktív szereknél mindig az adag emelése a tendencia. Állandóan küzdened kell a késztetéssel, hogy újabb adagot fogyassz. A függő előbb-utóbb megtörik, és még többet használ a szerből, mint a csökkentésre irányuló kísérlet előtt. Az adag mérséklésétől csak még értékesebbnek tűnik az adott szer. Így működik a függőség. Az emberek azt hiszik, nehéz leszokni a dohányzásról, pedig nagyon is egyszerű… ha ismered a módját. Az érzi nehéznek, aki az akaraterővel próbálkozik.

„Akaraterőre épülő módszer”-nek nevezek minden olyan módszert, amely a szerhasználat kezelése során elhiteti a függővel, hogy áldozatot hoz, lemond az örömről vagy a támaszáról, tehát élete végéig akaraterőre lesz szüksége, hogy leküzdje szerfogyasztási késztetését.

Csak úgy szabadulhatsz meg a ROSSZ CUKOR zsarnokságától, ha felismered, hogy nem ad neked semmit, és teljes egészében kiiktatod az étrendedből. E könyv segítségével mindezt könnyen, fájdalommentesen és végleg megteheted. Ráadásul még élvezni is fogod a folyamatot.

Legyen ez egy izgalmas kaland első napja: az a nap, amikor megkezded a felkészülést a szabadságra. Csak annyi a dolgod, hogy követed az utasításokat. Az első utasítás így hangzik:

MINDEN UTASÍTÁST TARTS BE.

Életed végéig kísérletezhetsz egy páncélszekrény feltörésével, akkor sem biztos a siker. De ha ismered a számkódot, vagy van hozzá kulcsod, pofonegyszerű a feladat. Ha elhagyod a kulcsot, vagy a számkód egyik számjegyét rosszul ütöd be, kudarcot vallasz.

Ez a könyv átnyújtja neked a kulcsot, a szabadulásodhoz szükséges információkat. A segítségével sikerül majd a szökés.

A módszer neve Easyway, ami magyarul annyit tesz: „könnyű út”. Akkor érezheted valóban könnyűnek, ha kialakítasz egy gondolkodásmódot: valahányszor eszedbe jut a ROSSZ CUKOR vagy a ROSSZ CUKROT tartalmazó termék, érezd a szabadságot, könnyebbülj meg, hogy már nem fogyasztod. Ez az egyetlen megoldás, hogy igazán szabad lehess és az is maradj. Meglásd, izgalmas, szemfelnyitó és pozitív élmény lesz megváltoztatni, pontosabban helyesbíteni a ROSSZ CUKORRAL kapcsolatos felfogásodat. Ezt most biztosan nehezedre esik elhinni, de olvass csak tovább; nem veszíthetsz a világon semmit, de nagyon sokat nyerhetsz.

Valószínűleg számtalanszor próbáltad már csökkenteni és szabályozni a ROSSZ CUKOR mennyiségét, talán a teljes kiiktatásával is kísérleteztél, és kisebb-nagyobb mértékű hiányérzetet, rosszkedvet és kudarcot tapasztaltál. Ezúttal másképpen lesz. Ne kell arra számítanod, hogy nehézségbe ütközöl. Hamarosan elmagyarázom, miért nem.

Tegyük félre a baljós előérzeteket. Nem kell rosszkedvűnek lenned. Csodálatos teljesítményt készülsz véghez vinni. Annak lásd a könyvben vázolt utazást, ami: izgalmas, pozitív folyamatnak. Gondolj csak bele, milyen büszke leszel, amikor eléred a szabadságot.

Nem lehet eléggé hangsúlyozni a nyitott gondolkodás fontosságát. Egyesek szerint a módszerem az agymosás egy formája. Mi sem állhatna távolabb az igazságtól. A módszer kifejezetten az agymosás ellentéte, kiigazít és visszájára fordít olyan meggyőződéseket, amelyeket születésed óta tényként kezelsz. Kérdőjelezd meg mindazt, amit tudni vélsz a ROSSZ CUKORRÓL. Kérdőjelezd meg mindazt, amit a társadalom és a hagyomány elhitetett veled. Kérdőjelezd meg mindazt, amit általánosságban tudni vélsz a függőségről. Ha így teszel, nem vallhatsz kudarcot.

BEVÁLT MÓDSZER

Nem számít, miért vetted a kezedbe ezt a könyvet, egy fontos tényt már rögzítettél: a ROSSZ CUKOR az ellenséged. A 2. fejezetben részletesebben beszélek majd a cukor különböző fajtáiról, a „jó” cukorról, amelyből erőt merít a szervezeted, és a „rossz” cukorról, amely kizárólag károkat okoz. Egyelőre maradjunk e könyv céljánál: a cukorfüggőséged legyőzésénél.

A módszert eredetileg a dohányzás abbahagyásához dolgozták ki, hogy az érintettek leküzdhessék a nikotinfüggőségüket. Magam is erős dohányos voltam, napi 60–100 szálat szívtam, számtalanszor próbáltam leszokni, de mindig kudarcot vallottam. Elhitettem magammal, hogy genetikai hajlamom van a dohányzásra, ezért kizárólag óriási akaraterő segítségével sikerülhet a leszokás. Ez a tévhit akadályozza meg a leszokásban azokat a dohányosokat, akik nem az Easyway-módszert választották.

Az újabb és újabb elvetélt leszokási kísérletek meggyőztek, hogy hiányzik belőlem a szükséges akaraterő, így aztán életem végéig nyomorult gyárkémény maradok. Ám egy szép napon egy elejtett megjegyzés felnyitotta a szememet. Utolsó, kétségbeesett kísérletként felkerestem egy hipnoterapeutát, és a kezelés ugyan nem hozott megoldást, azonban a hipnoterapeuta egyik szava a kezembe adta a kulcsot. A „függőség” szót használta. Mintha világosság gyúlt volna az agyamban: nem azért dohányzom, mert dohányozni akarok, hanem mert függő vagyok.

Abban a pillanatban éreztem, hogy meggyógyultam. Hazamentem, és közöltem a feleségemmel, Joyce-szal, hogy megszabadítom a világot a dohányzástól, és nekiláttam az Easyway létrehozásának. Soha többé nem akartam rágyújtani.

Tízmilliók szoktak le az Easyway segítségével a dohányzásról, és megszabadulhattak egyéb problémáktól és függőségektől is, így az ivástól, a szerencsejátéktól, az adósságtól, a repüléstől való félelemtől és a mértéktelen evéstől. A módszer szinte kizárólag szájhagyomány útján terjedve szerzett elkötelezett híveket, méghozzá egyetlen egyszerű oknál fogva:

MŰKÖDIK.

Nem attól működik, hogy végigvezet az elvonás fájdalmas időszakán, és hatalmas akaraterő mozgósítására kényszerít. Attól működik, hogy feltárja előtted az igazságot.

Talán azt hiszed, mindent tudsz a cukor káros hatásairól, mégis fogyasztod. A dohányosok is tisztában vannak a cigi káros hatásaival, mégis szinte bármire képesek, hogy táplálják függőségüket. Amikor az igazságot emlegetem, nem arra az alapigazságra gondolok, hogy a cukor árt neked – ezt mindenki tudja. Arra az igazságra gondolok, hogy A FINOMÍTOTT CUKOR, A FELDOLGOZOTT ÉS KEMÉNYÍTŐT TARTALMAZÓ SZÉNHIDRÁT A VILÁGON SEMMIT NEM AD NEKED.

MENEKÜLÉSI TERV

Most talán ez jár a fejedben: „Ha ezzel a módszerrel olyan könnyű kiiktatni a cukrot, miért nem kaphatom meg most rögtön a kulcsot, hogy véget vethessek a dolognak?” Kérlek, légy türelmes. Hamarosan megszabadulhatsz, és a könyv elolvasásához szükséges rövid idő nagyon is jó befektetésnek bizonyul majd egy egész életnyi szabadság fejében.

Mint említettem, a módszer úgy működik, mint a páncélszekrények számzárja. Hiába adom át az utasításokat, ha nem a megfelelő sorrendben követed őket, a számsor nem lesz megfelelő és a zár nem nyílik ki.

IDÉZD FEL AZ ELSŐ UTASÍTÁST: MINDEN UTASÍTÁST TARTS BE!

Esetleg kísértést érzel, hogy a könyv végére lapozz, és megnézd, hogyan működik a módszer. Ha így teszel, nem fog működni. Kulcsfontosságú, hogy az elejétől a végéig elolvasd a könyvet, ne hagyj ki semmit.

Egész életedben agymosás áldozata voltál, ennek következtében téves elképzelések alakultak ki benned a cukorról és a rád gyakorolt hatásairól. Az agymosás végére kell járnunk, hogy megismerhesd az igazságot.

Azért vetted a kezedbe ezt a könyvet, mert tenni szeretnél valamit a cukorfogyasztásoddal. Próbálkoztál már más módszerrel is, de egyik sem működött, és most reméled, hogy ez a módszer más lesz. Légy nyugodt, valóban más – és működik. Az egyetlen dolgod, hogy minden utasítást betarts.

MÉG NE VÁLTOZTASS SEMMIN

A könyv olvasása közben nem kell változtatnod az étkezési szokásaidon. Eljön majd az idő, amikor egyáltalán nem vágysz cukorra, de addig mindenképpen fogyaszd az eddigi módon. Továbbra is egyél cukrot, addig ne változtass, amíg nem utasítalak rá.

ÖSSZEFOGLALÁS

•Mivel nagyon korán csapdába ejt a cukor, ezt az állapotot tekintjük normálisnak. Pedig nagyon távol áll tőle.

•A függőség és az agymosás miatt nem állunk le a cukorfogyasztással, pedig tudjuk, hogy árt nekünk.

•A függőség hatására éppen a sóvárgást kiváltó szerrel próbáljuk enyhíteni a sóvárgást.

•A mennyiség csökkentése nem ér semmit. Ráadásul hihetetlenül nehéz.

•A könnyű leszokás egyet jelent a teljes leszokással – a jó hír az, hogy ez nagyon is EGYSZERŰ.

•Nem igényel akaraterőt.

•Minden utasítást tarts be.

TARTALOM

Bevezetés

1. Az élet éppen elég édes

2. A természet utat mutat

3. Agymosás

4. Csapda

5. A szabadság első lépései

6. Csodálatos gépezet

7. Hol veszítettük szem elől a természet útmutatóját

8. Az üzemanyag feltöltése és elégetése

9. Félelem

10. Akaraterő

11. Függő személyiség

12. Ne dőlj be a téves elképzeléseknek

13. A kedvenc ételed

14. Pótszerek

15. Az agymosás visszájára fordítása

16. Vedd át az irányítást

17. Elvonás

18. Az utolsó rossz cukros fogás

19. Élvezd a rosszcukormentes életet

20. Hasznos emlékeztetők

Allen Carr-féle Easyway-központok

Allen Carr további kiadványai

A szerzőről

Felelős kiadó Tönkő Vera

A Park Kiadó a Libri Könyvkiadó Kft. imprintje

Felelős szerkesztő Szala Boglárka

Szerkesztette Orosz Ildikó

A szöveget gondozta Pávay Andrea és Kővári Bettina

Műszaki szerkesztő Rochlitz Vera

Tördelte Kaposvári Franciska

Borítótervező Oláh Gábor

ISBN 978 963 633 106 1

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Noto Serif – Apache License 2.0

Prompt – SIL Open Font License

Source Serif 4 – SIL Open Font License